**Bestseller** ehk menuk on suure läbimüügiga raamat või plaat. Esimest korda tuli see sõna kasutusele Ameerika Ühendriikides 20. sajandi alguses. Ameerika Ühendriikide kõige kuulsamad raamatute bestsellerite nimistute loojad on Publishers Weekly, USA Today, Amazon.com, IndieBound ja The New York Times .

New York Timesi bestsellerite loend
-----------------------------------

New York Timesi bestsellerite loend on üks tuntumaid ja selles ilmumine tõstab raamatute müügihindu, eriti uute kirjanike välja antud teoste puhul. New York Timesi bestsellerite edetabeleid tehakse müüginumbrite põhjal iga nädal ja esimene bestsellerite loend ilmus 9. augustil 1942. aastal .

New York Times koostab bestsellerite edetabelid kümnete tuhandete poodide läbimüügi põhjal. Poodide hulka kuuluvad peale raamatupoodide ka kaubanduskeskused, internetipoed, ülikoolipoed ja ajalehekioskid. Müüdud toodetena võetakse arvesse ainult lõpule viidud tehinguid. 

### Bestsellerite kategooriad:

* ilukirjandus (trükk ja e-raamatud)
* mitteilukirjandus (trükk ja e-raamatud)
* kõvakaaneline ilukirjandus
* kõvakaaneline mitteilukirjandus
* pehmekaaneline ilukirjandus
* pehmekaaneline mitteilukirjandus
* nõuande- ja käsiraamatud jm
* lasteraamatute sarjad
* laste pildiraamatud

Publishers Weekly bestsellerite loend
-------------------------------------

Publishers Weekly on rahvusvaheline raamatutega seotud uudistele pühendunud ajaleht, mis loodi 1872. aastal  ja esimene bestsellerite loend ilmus aastal 1912. Publishers Weekly loob ja uuendab mõnda bestselleri nimekirja iga nädal ning teisi värskendavad tihedamalt või vastavalt vajadusele. Nimistute koostamisel kasutatakse BookScani andmeid, sama teenust rakendavad ka paljud kirjastajad. Publishers Weekly jaotab saadud andmed kolme kategooria järgi: formaat, eri vanusekategooriad ja žanr.

Publishers Weekly on avaldanud nimekirja enimmüüdud raamatutest ajavahemikus 2004–2021. Esikolmikus on J. K. Rowlingu raamatud "Harry Potter ja surma vägised", "Harry Potter ja segavereline prints" ja 2012. aasta E. L. Jamesi raamat "Viiskümmend halli varjundit".

Eesti bestsellerite edetabelid
------------------------------

Eesti bestsellerite edetabelid on leitavad eesti raamatupoodide veebilehtedel, näiteks Apollo, Rahva Raamat ja Krisostomus.

Apollo avalehel on edetabelid mitme kategooria kohta (ka väljaspool kirjandust), mis sisaldavad 20 kõige müüdumat toodet. Apollo toob välja ka lemmikraamatud, mille rahvas on eelmisel aastal valinud.

Rahva Raamatul on nädala esikümne raamatute nimistu, mis on jagatud kõikide keelte ja lisaks veel eraldi eesti, vene ja inglise keele vahel. Kodulehelt leiab ka lauamängude ja kingituste bestsellerid. 

Krisostomuse bestsellerite veebilehel on välja toodud New York Timesi ja Publishers Weekly bestsellerite edetabelid ning Ühendkuningriigi 50 parimat raamatut ja e-raamatute paremikud .

Tsitaadid
---------

1963. aastal kirjutas Ian Fleming ühes oma essees selle kohta, kuidas kirjutada üks põnevusraamat nii, et sellest saaks bestseller :

"Bestselleri jaoks on ainult üks retsept ja see on lihtne. Peate panema lugeja lehte ümber pöörama. Loetud bestselleritele tagasi vaadates leiate, et neil kõigil on see omadus. Te lihtsalt *peate* lehte ümber pöörama."

Viited
------

1. ↑  Eesti Entsüklopeedia. 2006. Bestseller. , vaadatud 29. märtsil 2024.
2. 1 2 3  Grady, Constance. 2017. The Convoluted World of Best-seller Lists Explained. *Vox*, 13. september. , vaadatud 29. märtsil 2024.
3. ↑  Sorensen, Alan T. 2007. Bestseller Lists and Product Variety\*.*The Journal of Industrial Economics,* 55: 4, 715-738.
4. ↑  Jordan, Tina. 2021. The New York Times. The First New York Times Book Review Best-Seller List. *The New York Times.* , vaadatud 13. märtsil 2024.
5. ↑  The New York Times. About the Best Sellers. , vaadatud 13. märtsil 2024.
6. ↑  The New York Times. The New York Times Best Sellers. , vaadatud 13. märtsil 2024.
7. ↑  Publishers Weekly. About Us. , vaadatud 29. märtsil 2024.
8. ↑  Maher, John and Sophia Stewart. 2022. The Years and Their Books: A Century of Bestsellers. *Publishers Weekly.*  vaadatud 29. märtsil 2024.
9. ↑  McLean, Kristen. 2022. 25 Years of Bestselling Authors and Books. *Publishers Weekly.*, vaadatud 29. märtsil 2024.
10. ↑  Apollo pood. Edetabelid. , vaadatud 19. märtsil 2024.
11. ↑  Rahva Raamat. , vaadatud 19. märtsil 2024.
12. ↑  Krisostomus. Bestsellerid. , vaadatud 19. märtsil 2024.
13. 1 2  Temple, Emily. 2019. Ian Fleming Explains How to Write a Thriller. *Lithub.* , vaadatud 19. märtsil 2024.